**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«ՋՐՎԵԺ ՀԱՄԱՅՆՔՈՒՄ 2024 ԹՎԱԿԱՆԻ ՏԵՂԱԿԱՆ ՏՈՒՐՔԵՐԻ ՏԵՍԱԿՆԵՐՆ ՈՒ ԴՐՈՒՅՔԱՉԱՓԵՐԸ ՍԱՀՄԱՆԵԼՈՒ ՄԱՍԻՆ», «ՋՐՎԵԺ ՀԱՄԱՅՆՔՈՒՄ 2024 ԹՎԱԿԱՆԻ ՏԵՂԱԿԱՆ ՎՃԱՐՆԵՐԻ ՏԵՍԱԿՆԵՐՆ ՈՒ ԴՐՈՒՅՔԱՉԱՓԵՐԸ, ԴՐԱՆՑ ԳԾՈՎ ԱՐՏՈՆՈՒԹՅՈՒՆՆԵՐԸ ՍԱՀՄԱՆԵԼՈՒ ՄԱՍԻՆ» ԵՎ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ՋՐՎԵԺ ՀԱՄԱՅՆՔԻ 2024 ԹՎԱԿԱՆԻ ԲՅՈՒՋԵՆ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ՋՐՎԵԺ ՀԱՄԱՅՆՔԻ ԱՎԱԳԱՆՈՒ ՈՐՈՇՈՒՄՆԵՐԻ ՆԱԽԱԳԾԵՐԻ ՎԵՐԱԲԵՐՅԱԼ**

 *«Ջրվեժ համայնքում 2024 թվականի տեղական տուրքերի տեսակներն ու դրույքաչափերը սահմանելու մասին» (այսուհետ՝ Նախագիծ 1), «Ջրվեժ համայնքում 2024 թվականի տեղական վճարների տեսակներն ու դրույքաչափերը, դրանց գծով արտոնությունները սահմանելու մասին» (այսուհետ՝ Նախագիծ 2) և «Հայաստանի Հանրապետության Կոտայքի մարզի Ջրվեժ համայնքի 2024 թվականի բյուջեն հաստատելու մասին» Հայաստանի Հանրապետության Կոտայքի մարզի Ջրվեժ համայնքի ավագանու որոշումների նախագծերի վերաբերյալ հայտնում ենք հետևյալը՝*

1.Նախագիծ 1-ի հավելվածի 4-րդ կետի 1-ին ենթակետից անհրաժեշտ է հանել «այլ» բառը: «Տեղական տուրքերի և վճարների մասին» օրենքում (այսուհետ՝ օրենք) «այլ» բառի կիրառությունը պայմանավորված է նաև Երևան քաղաքի վարչական սահմաններում կառուցվող անհատական բնակելի տների շինարարության թույլտվության ժամկետների երկարաձգման կարգավորումների առկայությամբ, սակայն հաշվի առնելով, որ Նախագիծն առնչվում է միայն Ջրվեժ համայնքին, գտնում ենք, որ Նախագծում «այլ» բառի կիրառման նպատակահարմարությունը բացակայում է:

 2. Նախագիծ 1-ի հավելվածի 14-րդ կետի 1-ին ենթակետի «զ» պարբերությամբ նախատեսվում է սահմանել *տեղական տուրքերի դրույքաչափերը* *համայնքի վարչական տարածքում արտաքին գովազդ տեղադրելու թույլտվության համար, բացառությամբ բնակավայրերի սահմաններից դուրս գտնվող պետական նշանակության ավտոմոբիլային ճանապարհների օտարման շերտերում և պաշտպանական գոտիներում տեղադրվող գովազդների թույլտվությունների, յուրաքանչյուր ամիս մեկ քառակուսի մետրի համար՝եթե արտաքին գովազդ տարածող գովազդակիրը տեղաբաշխել և տարածել է իր կազմակերպության գովազդը՝ համայնքի վարչական տարածքում այլ արտաքին գովազդ տեղադրելու թույլտվության համար սահմանված տուրքի* **25%-ի չափով**, սակայն օրենքի 12-րդ հոդվածի 1-ին մասի 14-րդ կետի համաձայն՝ *«ավագանու սահմանած կարգին ու պայմաններին համապատասխան՝ համայնքի վարչական տարածքում արտաքին գովազդ տեղադրելու թույլտվության համար, բացառությամբ բնակավայրերի սահմաններից դուրս գտնվող պետական նշանակության ավտոմոբիլային ճանապարհների օտարման շերտերում և պաշտպանական գոտիներում տեղադրվող գովազդների թույլտվությունների, յուրաքանչյուր ամիս մեկ քառակուսի մետրի համար՝ եթե արտաքին գովազդ տարածող գովազդակիրը տեղաբաշխել և տարածել է իր կազմակերպության գովազդը՝ համայնքի վարչական տարածքում այլ արտաքին գովազդ տեղադրելու թույլտվության համար սահմանված տուրքի* ***10 %-ի չափով****.»:*

Հաշվի առնելով օրենքի 11-րդ հոդվածի 1-ին մասով նախատեսված կարգավորումը, ըստ որի *Տեղական տուրքերի դրույքաչափերը սույն օրենքով նախատեսված դրույքաչափերի սահմաններում սահմանում է համայնքի ավագանին` համայնքի ղեկավարի ներկայացմամբ, համայնքի տարեկան բյուջեն հաստատելուց առաջ՝ օրենքով սահմանված կարգով, և նկատի ունենալով,* որ նախագիծ 1-ով սահմանված դրույքաչափը գերազանցում է օրենքով սահմանված առավելագույն չափը՝ հարկ ենք համարում նշել, որ վերոնշյալ պարբերությամբ նախատեսված դրույքաչափը անհրաժեշտ է համապատասխանեցնել օրենքին:

 3. Նախագիծ 1-ի հավելվածի 19-րդ կետի 1-ին ենթակետի «ա» պարբերության մեջ սահմանվում են սահմանափակման ենթակա ծառայության օբյեկտների (բացառությամբ հեստապարային ակումբների) համար՝ օրացուցային տարվա համար` դրույքաչափը՝ ***երեսուն հազար ՀՀ դրամ***, իսկ օրենքի 12-րդ հոդվածի 1-ին մասի 20-րդ կետի «ա» ենթակետի համաձայն՝ *«Առևտրի և ծառայությունների մասին» օրենքի 15.2-րդ հոդվածով սահմանված սահմանափակման ենթակա ծառայության օբյեկտների (բացառությամբ հեստապարային ակումբների) համար՝ օրացուցային տարվա համար`* ***համայնքի վարչական տարածքում տասը հազարից մինչև քսան հազար ՀՀ դրամ****, իսկ Երևան քաղաքում՝ երեսուն հազարից մինչև հիսուն հազար ՀՀ դրամ*:

 Հետևաբար՝ հաշվի առնելով, որ վերոնշյալ պարբերությամբ նախատեսված դրույքաչափը գերազանցում է օրենքով սահմանված դրույքաչափը՝ հարկ ենք համարում նշել, որ այն անհրաժեշտ է համապատասխանեցնել օրենքին:

4. Նախագիծ 2-ի 2-րդ հավելվածի 1-ին կետի 3-րդ ենթակետի «դ» պարբերության մեջ «հաշմանդամ» բառն անհրաժեշտ է փոխարինել «հաշմանդամություն ունեցող» բառերով:

***«Հայաստանի Հանրապետության Կոտայքի մարզի Ջրվեժ համայնքի 2024 թվականի բյուջեն հաստատելու մասին» Հայաստանի Հանրապետության Կոտայքի մարզի Ջրվեժ համայնքի ավագանու որոշուման նախագծի վերաբերյալ դիտողություններ և առաջարկություններ չունենք:***

**Իրավական ակտերի փորձաքննության**

**գործակալության պետ`**

 **ԷՄԻԼ ՄԱՐԳԱՐՅԱՆ**